צ'ארלס אקסבייר

קווים לדמותו ומקורות השראה

שאיפותיו של אקסבייר הם לקדם את זכויות המוטאנטים, לעזור ולגשר בין הדו-קיום של המוטאנטים ובני האדם ולהגן עליהם מפני בני אדם הרוצים ברעתם. בנוסף, אקסבייר שואף להגן על החברה מפני מוטאנטים אנטגוניסטים, כדוגמת חברו הוותיק מגנטו. כדי להשיג מטרותיו, אקסבייר ייסד את בית הספר לתלמידים מחוננים ע"ש אקסבייר (לימים מכון אקסבייר, אחוזת אקס ובית הספר לצעירים מחוננים ע"ש ג'ין גריי) כדי ללמד מוטאנטים צעירים לחקור ולשלוט בכוחותיהם. קבוצת התלמידים הראשונה שלו הייתה לקבוצת האקס-מן המקורית (סייקלופס, ג'ין גריי, אייסמן, חיה ואנג'ל). תלמידיו מחשיבים אותו לאיש חזון ואת משימתם הכוללת ל"חלומו של אקסבייר". דמותו גם מיוחסת מאוד ביקום מארוול, זוכה לכבוד על ידי ממשלות העולם ונאמנה לקבוצות גיבורי-על כהאוונג'רס וארבעת המופלאים. אולם, לאקסבייר קיימת שיטת פעולה מניפולטיבית שגרמה לו לחיכוכים רבים עם בני בריתו ותלמידיו.
לעיתים קרובות, אקסבייר הוא הדובר הראשי לענייני זכויות המוטאנטים והסמכות העליונה אליה גיבורים ניגשים למתן עצה. למרות זאת, הסטטוס שלו כמוטאנט וכמנהיג האקס-מן נחשף לראשונה לציבור בקשת הסיפור E Is for Extinction של הכותב גראנט מוריסון משנת 2001. במשך ההיסטוריה של הקומיקס, קבוצת האקס-מן כמעט ואינה פועלת ללא נוכחותו של אקסבייר.
במספר חוברות, נראה כי לאקסבייר קיים צד אפל שחבוי בו ואותו הוא מנסה להדחיק. אחת מההופעות הבולטות ביותר של אספקט זה של הדמות היא באירועי הקרוסאובר "סאגת אונסלות'", בהם האנטגוניסט של הסיפור הוא תוצרתו של אותו צד אפל. בנוסף לכך, ישותו של אונסלות' נוצרת כאשר אקסבייר מבצע את אחת מפעולותיו האלימות ביותר: הוא מוחק את זכרונו של מגנטו. אקסבייר מתברר גם כדמות סודית ומניפולטיבית, וזאת כאשר באותה סאגת סיפורים חברי האקס-מן מגלים את "הפרוטוקולים של אקסבייר", שמתארים כיצד להרוג רבות מהדמויות אם יגיע הצורך לכך, כולל את אקסבייר עצמו. כאשר אקסבייר גילה שחדר הסכנה בו מתאמנים חברי האקס-מן מתפתח לכדי ישות תבונתית, הוא בוחר ללכוד אותו ולערוך בו ניסויים במשך שנים. סייקלופס קרא לכך "דיכויים של חיים חדשים" ומשווה זאת ליחסה של האנושות למוטאנטים. אולם בהמשך מתברר כי אקסבייר כלל לא התכוון שחדר הסכנה יפתח חיים תבונתיים וכי הייתה זו תאונה. אקסבייר חיפש דרך לשחרר את סכנה, אך לא מצא אפשרות לשחרר אותה מבלי למחוק את תבונתה.
התפתחות דמותו של פרופסור צ'ארלס אקסבייר במשך השנים משמשת כאלגוריה לזו של מרטין לותר קינג בתקופת המאבק בזכויות האזרח. נוסף על כך, לפי דבריו של סטן לי, חזותו של אקסבייר שואבת השראה מהשחקן זוכה האוסקר יול ברינר.

מקור

אקסבייר נולד בעיר ניו יורק לבריאן ושרון אקסבייר. אביו היה מדען מכובד ועשיר לגרעין האטום. אחרי שאביו מת בתאונה, שותפו לעבודה קורט מארקו ניחם את אימו האבלה ולבסוף התחתן עימה. כשכוחותיו הטלפתיים של צ'ארלס מתפתחים, הוא מגלה שלקורט אכפת רק מכספה של אימו. לאחר החתונה, קורט עובר לגור יחד עם בנו קיין בבית משפחת אקסבייר. קיין נהג להוציא את תסכוליו הרבים וחוסר ביטחונו על אחיו החורג. צ'ארלס משתמש בכוחותיו הטלפתיים כדי לקרוא את מוחו של קיין ולמדוד את היקף הנזק הפסיכולוגי שלו, מה שרק מכעיס את קיין יותר והופך אותו לאגרסיבי כלפיו. שרון מתה מעט לאחר מכן, ובין קיין לצ'ארלס מתפתחת קטטה ומעבדתו של קורט מתפוצצת. קורט מרחיק את הילדים מהסכנה, אך מת מפצעיו, לא לפני שמתוודה כי היה אחראי במידה מסוימת למותו של בריאן. בזכות כוחותיו וחוכמתו הרבה, אקסבייר הצעיר הפך לתלמיד מחונן ולאתלט, אם כי הוא מוותר על אתלטיקה משום שהוא הרגיש שכוחותיו מקנים לו יתרון ואין הדבר הוגן. עד לרגע שבו אקסבייר מסיים את לימודיו, הוא מאבד את שיערו בעקבות השימוש בכוחותיו. בגיל 16 הוא מסיים את הלימודים בהצטיינות באוניברסיטת הרווארד ומקבל תארים בגנטיקה, ביופיזיקה ופסיכולוגיה. לאחר שנתיים של התמחות באוניברסיטת אוקספורד, אקסבייר מונה לעוזר פרופסור באוניברסיטת קולומביה. גרסה שונה של האירועים מוסיפה לציין כי ההתמחות באוניברסיטת אוקספורד הצילה את אקסבייר משנים של התעללות. עם סיום התואר האקדמי, אקסבייר הכיר לראשונה נערה סקוטית ומדענית לגנטיקה בשם מוירה קינרוס, והתאהב בה. השניים מסכימים להינשא, אך אקסבייר מגויס למלחמת קוריאה יחד עם אחיו, קיין. בשנותיו בצבא, אקסבייר נודע כמי שהשתתף במשימות חיפוש והצלה יחד עם אביה של קיטי פרייד, כרמן. כמו כן, הוא היה עד להפיכתו של אחיו קיין לג'אגרנוט כאשר זה האחרון נגע באבן אודם מסתורית במקדש תת-קרקעי. במהלך המלחמה, אקסבייר מקבל מכתב ממוירה ובו היא מודיעה לו שהיא נפרדת ממנו. אקסבייר מגלה בהמשך כי היא נישאה לחבר ותיק בשם ג'וזף מק'טאגרט, שנהג להתעלל בה.

מסעותיו לאחר הצבא

אקסבייר נותר שבור ומדוכא לאחר שמוירה ביטלה את אירוסיהם ללא כל הסבר. הוא ערך מסעות ברחבי העולם לאחר שהשתחרר מהצבא. בקהיר, הוא פוגש בכייסת צעירה בשם אורורו מונרו ובמלך הצללים, מוטאנט חזק ביותר שמתחזה לראש ארגון פשע מצרי בשם אמאל פארוק. אקסבייר מביס את מלך הצללים ונמלט ממנו בעור שיניו. עימות זה מביא את אקסבייר להחלטה להקדיש את חייו להגנה על האנושות מפני מוטאנטים רעים ולשמור על מוטאנטים חפים מפשע מפני דיכוי בני האדם.

פגישתו במגנטו

אקסבייר מבקר את חברו דניאל שומרון, שמטפל במרכז שיקום לנפגעי השואה בחיפה, ישראל. שם הוא מכיר את אריק לנשר (מגנטו לעתיד), ניצול שואה שעובד כמתנדב במרכז, ואת גבריאל הולר, אשה שנפלה לתרדמת בעקבות אירוע טראומתי שעברה. אקסבייר משתמש בכוחותיו כדי לשחרר אותה מכבליה המנטליים, והשניים מתאהבים. הוא ולנשר נעשים לחברים טובים, אם כי אין הם מגלים אחד לשני את דבר היותם מוטאנטים. השניים נהגו לערוך דיונים ארוכים והעלו השערות מה יקרה אם האנושות תעמוד בפני גזע של אנשים בעלי כוחות-על. בעוד אקסבייר אופטימי, ניסיונו המר של לנשר כניצול שואה גורם לו להאמין שהאנושות תדכא את הגזע החדש הזה כשם שהיא עשתה לבני מיעוטים נוספים. כאשר הברון וולפגנג פון סטרוקר הנאצי וסוכני ארגון H.Y.D.R.A המרושע שלו חוטפים את גבריאל הולר משום שהיא יודעת את מיקום מסתור הזהב שלהם, שני החברים מגלים זה לזה את כוחותיהם כאשר לנשר מנסה להרוג את סטרוקר, אך אקסבייר עוצר בעדו. לנשר מוצא שדיעותיהם בנושא יחסי בני אדם-מוטאנטים מנוגדות, והוא עוזב עם הזהב. אקסבייר נשאר בישראל למשך זמן מה, אך הוא וגבריאל נפרדים למרות שהוא אינו מודע לכך שהיא בהיריון עם ילדו, דייוויד צ'ארלס הולר (המוטאנט ליג'יון לעתיד).

לוציפר

בעיירה מוזרה ליד הרי ההימלאיה, אקסבייר נתקל בחייזר בשם לוציפר, שמשמש כמשקיף עבור גזע פולש. אקסבייר מסכל את תוכניתו, אך לוציפר מפיל אבן גדולה על רגליו של אקסבייר ומשתק אותן. לאחר שלוציפר עוזב, אישה צעירה בשם סייג' שומעת את זעקותיו הטלפתיות של אקסבייר לעזרה, מצילה אותו ומביאה אותו למקום מבטחים. בין השניים מתפתחת ברית רבת שנים. אקסבייר מובהל לבית חולים בהודו, שם מטפלת בו אחות אמריקאית בשם אמיליה ווייט עד להחלמתו. השניים מתאהבים ועוברים לגור יחדיו בבומביי. היא מגלה את מחקריו בנושא מוטציה ומוטרדת מכך, היות שהיא מוטאנטית, אך נרגעת כאשר הוא מגלה לה כי גם הוא מוטאנט. הם עוברים להתגורר באחוזת משפחתו בארצות הברית. עם גיוסו של סייקלופס, אמיליה עוזבת אותו משום שהיא מאמינה שמוטאנטים צריכים לשמור על פרופיל נמוך, בעוד אקסבייר מתחיל לגייס אותם למטרה אותה היא מחשיבה כאבודה מראש. אקסבייר מנסה לאלץ אותה להשאר באמצעות כוחותיו המנטליים, אך עד מהרה הוא מתבייש בכך ומשחרר אותה לדרכה. בהמשך, היא הופכת לחברת "השוליות" של מגנטו.

האקס-מן

במהלך השנים, אקסבייר עשה לעצמו שם של גנטיקאי ופסיכולוג ידוע. מסיבה זאת, משפחת גריי פנתה אליו כאשר ביתם ג'ין נכנסה למצב קטטוני. אקסבייר אימן אותה בשימוש בטלקינזיס ודיכא בה את יכולותיה הטלפתיות עד אשר היא תגדל. באותו זמן, אקסבייר מתחיל לעבוד עם מומחה למוטציה בשם קארל לייקוס, וגם עם מוירה מק'טאגרט, שבונה תחנת מחקר למוטאנטים באי מיואר. הוא מתייעץ עימה בקשר למגויסיו לכוח התקיפה האישי שלו - קבוצת האקס-מן - ביניהם נמנים קורט ווגנר, פיוטיר רספוטין, פייטרו וונדה מקסימוף ואורורו מונרו. הוא גם מאמן את סייג' בריגול אחר סבסטיאן שו.
אקסבייר הקים את בית הספר לילדים מחוננים, המשמש כמקום מפלט למוטאנטים צעירים ועוזר להם לשלוט בכוחותיהם. בנוסף, הוא מבקש לטפח את יחסי בני האדם והמוטאנטים על ידי שימוש בקבוצת האקס-מן כדוגמה למעשים טובים וכוונתו טובה. באמצעות ההון אותו ירש, אקסבייר משתמש באחוזת משפחתו שבמרכז סיילם, מחוז ווסטצ'סטר, ניו יורק כבסיס מבצעים הכולל מתקנים טכנולוגיים כמו "חדר הסכנה" (חדר אימונים) ו"סרברו" (מתקן לאיתור מוטאנטים). חמשת תלמידיו המקוריים כוללים את סייקלופס, ג'ין גריי, חיה, אייסמן ואנג'ל, והוא שולח אותם להלחם נגד חברו הוותיק מגנטו. מאז מפגשם האחרון, מגנטו הפך לחסיד עליונותם של המוטאנטים על בני האדם, ולהשתלטות המוטאנטים על האנושות כפתרון היחידי נגד דיכוי. הוא הקים את אחוות המוטאנטים, שהתעמתה רבות עם קבוצת האקס-מן של אקסבייר.
כאשר האנתרופולוג בוליבר טראסק מעלה את סוגיית המוטאנטים כבעיה, אקסבייר מתעמת מולו בדיון טלוויזיוני. אולם, בדיון זה הוא מצטייר כיהיר, וטראסק שולח את זקיפי הסנטינל הרובוטיים כדי להשליט טרור במוטאנטים. קבוצת האקס-מן נשלחת לעצור אותם, וטראסק מבין את חומרת מעשיו מאוחר מדי, כאשר הוא נהרג בידי יצירותיו.

אקס-מן: בריאה קטלנית

אקסבייר מקים קבוצת אקס-מן חדשה כדי להציל את חברי הקבוצה המקורית שנפלו בשבי. קבוצה זו כללה תלמידים של מוירה מק'טאגרט, ביניהם נמנה אחיהם האובד של סייקלופס והאבוק, וולקן. חברי הקבוצה נהרגו לכאורה לאחר שהצילו את סייקלופס. לאחר שובו של סייקלופס, אקסבייר מסיר את זכרונותיו מכך שפגש את אחיו והיה עד למותו. לאחר מכן, אקסבייר הקים קבוצת אקס-מן חדשה.

המוטנטים החדשים, ליג'יון

כאשר האקס-מן נלחמים בגזע חייזרי בשם "הזן" (The Brood), אקסבייר נלכד ונשלט על ידם. בתקופה זו, אקסבייר מקים קבוצת מוטאנטים צעירים שנודעת בשם המוטנטים החדשים, ואשר נועדו בחשאי להפוך לאמצעי הרבייה של הגזע החייזרי. האקס-מן מגלים זאת ומנסים לשחרר אותו מכבליו, אך מלכת החייזרים שולטת בגופו. למרות זאת, נשמתו נותרה שלמה, והאקס-מן יחד עם חבורת הסטארג'אמרס מכניעים את המפלץ החייזרי. הדרך היחידה להשיב את אקסבייר לקדמותו היא לשבט את גופו בעזרת רקמות שאותן תרם, ולהעביר את תודעתו אליו. שיבוט זה מתפקד כרגיל, כולל רגליים תקינות, אך הכאב הפסיכוסומטי שאותו חש אקסבייר לאחר שחי שנים רבות כמוגבל התחילו להשפיע עליו. במשך זמן מה הוא מצטרף לאקס-מן במשימות שטח, אך בסופו של דבר מחליט שמקומו בבית הספר כמורה של המוטנטים החדשים.
לאחר שלקח משרת הוראה באוניברסיטת קולומביה, אקסבייר נפצע אנושות לאחר שהיה קורבן לפשע שנאה. קבוצת המוטאנטים תת-קרקעית בשם "מורלוקים" ומנהיגתה קאליסטו מביאים אותו למקום מבטחים ומשיבים אותו לבריאות חלקית. הוא שב לנהל חיים תקינים, אך מסתיר מהאחרים את מצב בריאותו.
באי מיואר, אקסבייר פוגש בגבריאל הולר, אהובתו לשעבר. הוא מגלה שלשניים יש ילד במשותף. הילד, דייוויד, הוא אוטיסט הסובל מהפרעת זהות דיסוציאטיבית וברשותו מגוון כוחות מנטליים כמו שיש לאביו. לאחר שעזר לו ולקבוצתו להימלט משליטתו המנטלית של דייוויד, הוא מבטיח לדאוג לצרכיו.

בחזרה לאימפריית השי'אר

כאשר מגנטו מחליט לכפר על עוונותיו, נכלא ועומד למשפט, אקסבייר עומד לצד חברו הוותיק. במהלך המשפט, ילדיו של הברון סטרוקר - אנדריאה ואנדריאס, "פנריס" - מתקיפים את אולם הדיונים ואקסבייר נפצע אנושות. כשהוא עומד למות, הוא מבקש ממגנטו ההמום לטפל בקבוצת האקס-מן במקומו. לילנדרה, שחולקת בקשר מנטלי עם אקסבייר, חשה בסכנה לקיומו ויחד עם קורסייר לוקחת את אקסבייר עימם כדי שהטכנולוגיה המתקדמת של השי'אר תרפא אותו. אקסבייר משאיר את בית הספר לניהולו של מגנטו, אך כמה מהתלמידים אינם מוכנים לסלוח לאויבם הוותיק. סייקלופס מפסיד את הנהגת הקבוצה לטובת סטורם, ועוזב כדי להצטרף לארבעת חברי אקס-מן המקורית ולהקים את קבוצת אקס פקטור.
בינתיים, אקסבייר משמש כחלק מחברי קבוצת סטארג'מרס ומלווה את לילנדרה מרגע שהייתה בגלות ועד לתפיסת הקיסרות מחדש בעולם הבית של השי'אר.

שירת התליין, סאגת האי מיואר

במבוא לאירועי "מבצע סופה גלקטית", אקסבייר נכלא בידי גזע הסקרול משנה הצורה בזמן פלישתם לאימפריית השי'אר. הוא נמלט משביו ושב לתפקיד ניהולן של שתי קבוצות האקס-מן. ב"סאגת האי מיואר", עמוד השדרה של אקסבייר מנופץ בעת קרב עם יריבו הוותיק מלך הצללים, והוא שב למצבו הקודם. בנו דייוויד נהרג לכאורה. בחודשים הבאים, אקסבייר בונה מחדש את אחוזתו שנבנתה בעבר בעזרת טכנולוגיית השי'אר.
בשעה שאקסבייר נושא נאום בעד זכויות המוטאנטים, סטרייף כמעט ומתנקש בחייו, כשהוא מחופש לקייבל, לאחר שהודבק בוירוס הירושה הטכנו-אורגני. מסיבות שאינן ידועות, אפוקליפס מציל את חייו. התחושה ברגליו חוזרת כתוצאה מכך לזמן קצר, והוא מקדיש את זמנו למגוייסת הצעירה החדשה בקבוצה, ג'ובילי.

אונסלות'

למשך זמן מה, אקסבייר משמש כמארחה של הישות העוצמתית אונסלות'. אונסלות' הוא תוצרתו של קרב אותו ערך אקסבייר עם מגנטו, שבו מגנטו קרע את שלד האדמנטיום מגופו של וולברין, ואקסבייר הזועם מחק את זכרונו של מגנטו והכניס אותו לתרדמת. אונסלות' נולד מהטראומה המנטלית של אקסבייר, שהשתמש בכוחותיו בצורה כה אלימה, בשילוב עם זעמם המודחק שלו ושל מגנטו. אונסלות' זורע הרס ברחבי מנהטן, עד אשר מרבית גיבורי-העל משמידים אותו, ביניהם האוונג'רס, ארבעת המופלאים והענק הירוק. בסיום הקרב, אקסבייר נותר ללא כוחות הטלפתיה שלו ובשל רגשות האשם על מעשיו, הוא עוזב את האקס-מן ונכלא. הוא חוזר לקבוצה לאחר אירועי "מבצע אפס סובלנות", בהם הוא נדהם לנוכח המעשה האכזרי של מסירתו לידיו של באסטיון שונא המוטאנטים, ונקלע לעימות עם קבוצת אקס-מן כפילה.

מלחמת מגנטו, התריסר

אקסבייר מפקפק באמיתות חלומו. לאחר שמגנטו מתעמת מול האקס-מן, האו"ם מסכים להעניק למגנטו אוטונומיה מלאה על שטח האי ג'נושה. וולברין זועם על כך שאקסבייר עוצר בעדו מלנקום ביריבם אשר גרם לקריעת שלד האדמנטיום ממנו. בהמשך, השניים נתקעים במימד אחר שחוקי הפיזיקה שבו שונים, ועליהם לעבוד במשותף כדי להימלט ממנו.
הנבל אפוקליפס חוטף את "התריסר", קבוצת מוטאנטים רבי עוצמה אשר מונה את אקסבייר, מגנטו, סייקלופס, פניקס, אייסמן, פולאריס, סטורם, קייבל, בישופ, סאנפייר, מיקאיל רספוטין והמונולית האנושי, שכוחם המשולב יעניק לו אומניפוטנטיות. בעזרתם של מוטאנטים מגזע הסקרול משנה הצורה, אפוקליפס מובס, ואקסבייר מאמן קבוצת צעירים מאותם מוטאנטים, שידועים בשם "צוות קיי" (Cadre K), כדי לשחרר אותם מאלה הרוצים בדיכויים. בהמשך, אקסבייר חזר לחקור את וירוס הירושה.

מותה של מוירה, הצלבה

מיסטיק ואחוות המוטאנטים שלה מנחילים מתקפה קטלנית על האי מיואר בעזרת גרסה שונה של וירוס הירושה, כתגובה על מסע הבחירות של הסנאטור רוברט קלי שונא המוטאנטים. מיסטיק מפוצצת את מתחם המעבדה של מוירה מק'טאגרט, וזו האחרונה נפצעת במצב אנוש. אקסבייר נפגש עם מוירה במישור האסטרלי ומשיג ממנה מידע על וירוס הירושה, אך הוא אינו רוצה לעזוב אותה לבדה. אם ג'ין גריי לא הייתה מושכת אותו בחזרה למציאות, אקסבייר היה מת יחד עם אהובתו הראשונה, שמציינת כי אין לה כלל חרטות על מעשיה.
בשעה שרשימותיה של מוירה מק'טאגרט עוזרות לחיה לסנתז תרופה לוירוס הירושה, וקולוסוס מקריב את חייו לצורך שחרורה, רבים מהמוטאנטים הנגועים בג'נושה נרפאים בין לילה, ובכך מספקים למגנטו שליט ג'נושה צבא כדי להתחיל מלחמת עולם שלישית. מגנטו דורש מממשלות העולם להכיר בו כמנהיגם. הוא חוטף את אקסבייר וצולב אותו לכיכר מגדה על מנת שכולם יראו. אמיליה ווייט, חברה נאמנה בקבוצת "השוליות" של מגנטו ומאהבתו לשעבר של אקסבייר, אינה מסוגלת לצפות באהובה לשעבר נענש בכזו דרך, ומשחררת אותו. משום שקבוצת האקס-מן איננה בנמצא, ג'ין גריי וקבוצת חניכים מספקים הסחת דעת בזמן שוולברין מוציא את קרביו של מגנטו, בטרם אקסבייר יצליח להתערב.

קסנדרה נובה, גאולתו של ג'אגרנוט

אחותו התאומה והמרשעת של אקסבייר, קסנדרה נובה, פוקדת על זקיפי סנטינל להשמיד את אומת המוטאנטים הריבונית ג'נושה. מגנטו ככל הנראה מת יחד עם שאר התושבים. לאחר מכן, נובה משתלטת על גופו של אקסבייר, ובאמצעותו היא מגלה לעולם אודות המוטציה של אחיה. אקסבייר התכוון לעשות זאת לפני שערך מסע לחלל, אך לא רצה ללכלך את המוניטין שצבר. קבוצת האקס-מן מצליחה להשיב את אקסבייר למצבו הרגיל, אך לילנדרה מבטלת את נישואיה אליו משום שהיא מאמינה שרק אסונות נגרמים לאימפריית השי'אר בגלל מעורבותה עם האקס-מן. בתקופה זו, מוטאנט בשם קסורן מצטרף לקבוצה ובעזרת כוחות הריפוי שלו מרפא את רגליו המשותקות של אקסבייר.
כשהאקס-מן עונים לקריאת מצוקה מאי שומם בסקוטלנד, הם מופתעים למצוא את ג'אגרנוט חסר אונים וללא כל מחסה, משום שכל האי הושמד בידי שותפו לפשע טום קאסידי השחור, שמת. אקסבייר פונה מנטלית אל אחיו החורג ומציע לו מקום באחוזה, וקיין מסכים בלית ברירה. במשך השבועות הבאים, ג'אגרנוט חוזר למוטב ומצטרף לאקס-מן. אקסבייר מגלה שאביו של קיין העדיף את אקסבייר מאשר את בנו, וכי שני הבנים חשבו שמגיעה להם ההתעללות אותה עברו מידי קורט - קיין האמין בכך משום שאביו אהב יותר את בנו של אחר, ואקסבייר הרגיש אשם שהוא מפריע. לכן, זו הסיבה מדוע השניים לא עצרו את קורט בעזרת כוחותיהם.

תאגיד אקס, בגידתו של "קסורן", דיינג'ר

כעת שכוחותיו של אקסבייר הם נחלת הציבור, הוא נואם בפומבי על הסובלנות כלפי מוטאנטים. הוא גם מייסד את תאגיד אקס, עם סניפים בכל רחבי העולם, שמטרתו לשמור על זכויות המוטאנטים ולעזור להם בעת צרה. בית הספר לילדים מחוננים פותח את שעריו למוטאנטים באשר הם. תלמיד בשם קוונטין קווייר וחברים מכנופייתו גורמים למהומה, וכתוצאה מכך הוא ושניים מחבריו נהרגים. אקסבייר אינו בטוח יותר לגבי תוקף חלומו, ולכן מחליט לסור מתפקידו כמנהל בית הספר ומעביר את התפקיד לג'ין גריי.
קסורן מגלה את עצמו כמגנטו, שלא מת בפשיטתם של הזקיפים הרובוטיים בג'נושה. הוא גורם לשיתוקו של אקסבייר מחדש, חוטף אותו ומשמיד את אחוזת אקס. קסורן/מגנטו מתקיף את העיר ניו יורק, וסייקלופס, פנטומאקס והאחרים מתעמתים מולו. וולברין עורף את ראשו של קסורן/מגנטו, לא לפני שזה האחרון הורג את ג'ין באמצעות שבץ אלקטרומגנטי. עם מותה של ג'ין גריי, אקסבייר מותיר את ניהולה של האחוזה לסייקלופס ואמה פרוסט ונוסע לג'נושה לקבור את קסורן/מגנטו. שם הוא פוגש במגנטו האמיתי, ששרד באופן מסתורי את מתקפתה של נובה. השניים פותרים את חילוקי הדעות ביניהם, מנסים לחדש את החברות, ומנהיגים קבוצת מוטאנטים בשם אקסקליבר הג'נושית כדי לבנות מחדש את אומת ג'נושה ולהשיב את הסדר על כנו.
בחזרה באחוזת אקס, חדר הסכנה בעל המציאות הווירטואלית בו מתאמנים האקס-מן מקבל בינה מלאכותית, ו"היא" קוראת לעצמה בשם "דיינג'ר" (סכנה). היא לובשת צורה אנושית, מתקיפה את האקס-מן ויוצאת להרוג את אקסבייר. בעזרתו של מגנטו, אקסבייר הודף את התקפותיה של דיינג'ר עד אשר האקס-מן מגיעים. דיינג'ר עוזבת, לא לפני שמגלה לקולוסוס שאקסבייר ידע על הבינה המלאכותית מאז ששידרג אותה. אקסבייר מתבייש בעובדה זו ואומר שעד לרגע בו הבין מה מתרחש, הוא לא ראה דרך פעולה אחרת בה עליו לנקוט. קבוצת האקס-מן נגעלת ממעשיו ועוזבת.

פלישה סודית, שלטון אפל

אקסבייר נוכח בפגישתה של קבוצת האילומינטי ובדיונים על הפלישה הקרובה של גזע הסקרול והתחזותם לגיבורי-העל. הוא עוזב משום שהוא אינו יכול לסמוך על האחרים. הוא לא נראה למשך כל אירועי הפלישה, אם כי קבוצת האקס-מן שלו עוזרת להדוף את הכוחות הפולשים בעזרת וירוס ירושה משודרג. במהלך אירועי "שלטון אפל", אקסבייר משכנע את אקסודוס לפרק את קבוצת השוליות. נורמן אוסבורן נפגש עמו למטרה שאיננה ברורה, ולאחר שהאוונג'רס האפלים מגיעים לסן פרנסיסקו ומנחילים משטר צבאי על מהומות אנטי-מוטאנטיות, אקסבייר נראה לצד אוסבורן כאשר הם מגנים בפומבי את פעולותיו של סייקלופס. אולם, מתגלה כי אקסבייר הוא למעשה מיסטיק בתחפושת, אותה שכר אוסבורן כדי להתחזות לאקסבייר לצורך נאומיו הפוליטיים. אקסבייר האמיתי נראה כשהוא כלוא באלקטרז, שם הוא מופשט באיטיות מכוחותיו המנטליים בידי דארק ביסט. מתגלה גם, כי אמה פרוסט ואקסבייר הם טלפתים ברמת אומגה, כאשר היא מצליחה לגלות את מיקומו. אקסבייר עוזר לאמה לפלוש למוחו של הסנטרי ולהסיר ממנו את השפעתו המזיקה של "הריק" (The Void). אולם, חלקיק מ"הריק" חודר למחשבתה של פרוסט, ואקסבייר אומר לה להשאר במצב היהלום שלה כדי למנוע מהכוח המשחית להשתלט עליה.

אוטופיה, הביאה השנייה

לאחר אירועי "אוטופיה", אקסבייר מגיע להתגורר באסטרואיד M, אותו סייקלופס העלה ממימי האוקיינוס וקרא לאי בשם "אוטופיה". המועצה הראשית (סייקלופס, אמה פרוסט, וולברין, סטורם, חיה, אייסמן ונאמור) שולחת לכל המוטאנטים באשר הם הזמנה להשתכן על האי, שמהווה מקום מפלט למוטאנטים. בשעה שאקסבייר אינו מבקש לחתור תחת סייקלופס, הוא דואג להחלטותיו כמנהיג. הוא מעוניין לחזור ליבשה ולנקות את שמו, אך היות שאוסבורן הכריז על אוטופיה כמתקן מעצר למוטאנטים, סייקלופס אינו מאשר לו לעזוב ומציין כי יהיה זה יתרון אסטרטגי להשתמש בו כקלף מיקוח אם יהיה צורך. לשם כך, הוא מסתמך על כוחותיהם הטלפתיים של פרוסט, פסיילוק וקוקיות סטפורד כשהם נמצאים בשטח. מגנטו מגיע גם הוא לאי ומצהיר על כוונותיו הטובות, אך אקסבייר אינו מאמין לו ומתקיף אותו טלפתית, מה שמאלץ את סייקלופס לגרום לו לסגת. מאוחר יותר הוא מתנצל בפני מגנטו על כי פעל מתוך פחדיו בשל ההיסטוריה העכורה ביניהם, ומגנטו סולח לו.
במהלך אירועי "הביאה השנייה", אקסבייר נצפה על האי אוטופיה כשהוא נושא הספד בהלוויה של נייטקרולר, שמת בהגנה על הופ סאמרס. הוא מלא צער על מותו של קורט ומצפה לבואם של קייבל ושל הופ. הוא מנסה לעזור לבנו ליג'יון לשלוט באישיותיו הרבות ולהלחם ברובוטי הנמרוד הפולשים. בסוף קשת הסיפור, אקסבייר חש כי למרות שהוא מאמין כי הופ הגיעה להציל את גזע המוטאנטים, היא עדיין אשה צעירה ועליה לעבור כברת דרך בטרם תגיע למיצוי הפוטנציאל המלא שבה.

אוונג'רס נגד אקס-מן

במהלך אירועי "אוונג'רס נגד אקס-מן", אקסבייר ובנו ליג'יון (כמו גם טלפתים אחרים הנמצאים על האי) חשים בכאב בהתעוררותו המחודשת של כוח הפניקס, כאשר הכוח משנה את סייקלופס, אמה פרוסט, נאמור, קולוסוס ומג'יק ל"חמשת הפניקסים". קפטן אמריקה מנסה לארגן פגישה עם האילומינטי בניסיון לדבר עם נאמור בעקבות השתלטות הפניקס עליו. אקסבייר ממורמר מעצם העובדה כי ארבעת החברים הנותרים מאשימים אותו במהומה שהתחוללה. בשעה שרייצ'ל סאמרס מובילה קבוצת אקס-מן בקרב נגד וולברין והאוונג'רס באינדונזיה, היא מוצאת את הופ, אך מחשבתה נשאבת לתוך המישור האסטרלי, בו היא פוגשת את אקסבייר. היא מגלה כי הוא מעסיק אותה כדי להעניק לאוונג'רס יתרון בקרב, והיא מנהלת נגדו-קרב טלפתי שמהמם את כולם פרט לספיידרוומן ואקסבייר עצמו. אקסבייר מגלה להם כי אינו יכול להלחם בתלמידיו, ולכן הוא מוחק מזכרונותיהם את העובדה כי השתתף בקרב. הוא יוצר קשר טלפתי עם סייקלופס - הנשלט בידי הפניקס - לאחר הקרב בוואקאנדה, ומביע בפניו את אכזבתו הרבה בפעולותיהם האחרונות. אקסבייר מבהיר לו כי אם לא יפסיקו את הטירוף במיידית, הוא ייאלץ לנקוט בפעולה נחרצת כדי להשבית את האקס-מן אחת ולתמיד. הוא חוזר לעזור לאוונג'רס, שנכלאו בידי חמשת הפניקסים בהר געש בסיביר. מגנטו מבקש ממנו עזרה באי אוטופיה, לאחר ששלטונה של אמה פרוסט, תחת השפעת הפניקס, נעשה רודני יותר ויותר. במהלך הקרב באוטופיה, סייקלופס סופג את כוחותיה של פרוסט והופך למארחו היחיד של כוח הפניקס. אקסבייר מנסה לגרום לו לעצור ולהכניס בו הגיון, אך נהרג בידי סייקלופס הזועם.
בעקבות הבסתו של סייקלופס אחוז הטירוף, הלוויה נערכת לכבודו של פרופסור אקסבייר, ווולברין נושא הספד לכבודו. כאשר רוג ומכשפת השני מבקרות את קברו של אקסבייר, הן מותקפות בידי חייליו של הגולגולת האדומה, אשר גונבים את גופתו של אקסבייר. הגולגולת האדומה נראה כשהוא מסיר את מוחו של אקסבייר ומתכוון להשתמש בו כדי "לגרום להכחדת הגזע המוטאנטי מעל פני האדמה". לאחר שברחו מכוחותיו, רוג ומכשפת השני מגלות את גופתו המנותחת של אקסבייר. הגולגולת האדומה מגיע ומגלה להן שהוא מיזג את מוחו עם זה של אקסבייר. כאשר מגנטו הרג את הגולגולת, אונסלות' יצא ממוחו והשתלט עליו, כשכך החלה עלילת "אוונג'רס ואקס-מן: הציר".

כוחות ויכולות

פרופסור אקסבייר הוא מוטאנט בעל יכולות טלפתיות נרחבות, והוא נמנה בין הטלפתים החזקים ביותר ביקום מארוול. הוא מסוגל לדמות את מחשבותיהם של אחרים ולהקרין את מחשבותיו לטווח של עד 400 ק"מ. בעבר, הטלפתיה של אקסבייר כיסתה את העולם כולו, אך מגנטו שינה את השדות האלקטרומגנטיים של כדור הארץ כדי להגביל את טווח הטלפתיה של אקסבייר. בזמן שלא נכח בכדור הארץ, אקסבייר יכול היה לתקשר מנטלית עם גזעים חייזריים שונים בחלל. במאמץ רב הוא מסוגל להרחיב את טווח הטלפתיה שלו. הוא מסוגל ללמוד שפות זרות על ידי קריאת מרכזי השפה שבמוחו של האחר, ובאותו אופן ללמד אחרים. בעבר, אקסבייר אימן קבוצת מוטאנטים באופן מנטלי וגרם להם לחוות חודשים של אימונים, בזמן שעברו מספר שעות בעולם האמיתי.
כוחותיו המנטליים של אקסבייר מאפשרים לו גם לעשות מניפולציות במוחותיהם של אחרים, לעוות את תפיסת עולמם כדי להפוך לרואה ואינו נראה, להקרין אשליות מנטליות, לגרום לאובדן זיכרון חלקי או לאמנזיה כוללת וכן לעורר כאב/שיתוק באחרים המבקשים לפגוע בו. בטווח קרוב, אקסבייר מסוגל לשלוט במספר מוחות לביצוע מטלות פשוטות, אם כי אין הוא יכול לבצע זאת בו זמנית. הוא יכול להשתלט על תפקודיו הפיזיים והחושיים של האחר, כמו למשל ראייה, שמיעה, טעם, ריח, או אפילו כוחות מוטאנטים. תופעת לוואי של הטלפתיה כוללת זיכרון צילומי. אקסבייר אינו יכול לתכנת מוחות של אחרים להאמין במה שהוא רוצה שהם יאמינו, וזאת משום הסברה כי המוח הוא אורגניזם שתמיד יזכור את הצעדים הנדרשים לו להגיע לזמן ההווה ואשר ישכתב את עצמו מחדש אם ייעשה ניסיון לשנות זאת. חרף זאת, תיכנות מוחו של וולברין נמשך מספר שנים למרות שכוחות הריפוי שלו נעלים מאלה של בני אדם רגילים.
לאחר שכוחותיו של אקסבייר הופשטו באירועי "בית אם", הטלפתיה שלו חזרה אליו כאשר נזרק לתוך גביש המק'קראן העוצמתי. כוחות אלו היו חזקים יותר מבעבר, וטווח היקפם אינו ידוע.

1602

פרופסור אקס הוא קארלוס חאווייר במיני סדרה "מארוול 1602" אשר נוצרה על ידי ניל גיימן. הסדרה מתרחשת בעידן האליזבתני שביקום חלופי בשם "ארץ-311". בעולם זה, קארלוס חאווייר מקים בית ספר לזן מכשפים כדי לאמן אותם ולעזור להם לשרוד בעולם שלא סומך עליהם ושונא אותם. הוא מחביא אותם ושולח אותם רק למשימות בהם צריך לחלץ מכשפים אחרים מסכנה. כאשר צעיר בשם ורנר - מכשף בעל כנפי מלאך - עומד להישרף על המוקד בידי האינקויזיציה, חאווייר שולח את מנהיג השטח סקוטיוס סאמראייל ואת רוברטו טרפיוזיס להציל את הנער. ניקולאס פיורי, אשף המרגלים של מלכת אנגליה, מזהיר את חאווייר על הסכנה שבמותה של אליזבת' ועלייתו לכוח של המלך ג'יימס מסקוטלנד שונא המכשפים.

אולטימייט פרופסור אקס

לפרופסור אקס קיימת גרסה מחודשת בהמשכיות של יקום אולטימייט מארוול. אולטימייט פרופסור X לא שונה בהרבה מהפרופסור המקורי. אקסבייר בגרסה זו הוא הטלפת החזק ביותר ביקום מארוול, ממקימי האקס-מן ופטרונם. בשונה מגרסתו המקורית, אולטימייט אקסבייר הצהיר בנוגע למוטציה שלו כבר בהתחלה ויש לו יכולות טלקינזיס מועטות. הוא עוזב את אשתו מוירה מק'טאגרט ואת בנו דייוויד ומחליט ללכת בעקבות חלומו של מגנטו לחברה מוטאנטית, אך מגנטו מפנה לו עורף וגורם לו לשיתוק באמצעות חתיכת מתכת. בגרסה זו, אהובותיו לשעבר כוללות את מיסטיק ואמה פרוסט.

אמלגם קומיקס

באמלגם קומיקס, המאחד בין דמויות משתי חברות קומיקס, צ'ארלס אקסבייר אוחד עם דוקטור פיית של חברת DC קומיקס ודוקטור סטריינג' של חברת מארוול קומיקס כדי ליצור את הדמות דוקטור סטריינג'פיית. הוא גם אוחד עם הצייד ממאדים כדי ליצור את דמותו של מיסטר אקס, מנהיג ה-JLX.

חיל דדפול

בגיליון השני לאירועי המבוא של "חיל דדפול", דדפול מבקר ביקום שבו פרופסור אקס הקים בית יתומים לצעירים במצוקה הכולל את קידפול (גרסה צעירה של דדפול), סייקלופס, וולברין, קולוסוס, סטורם משמשת כמנהלת וחיה משמש כמורה. ביקום זה, פרופסור אקס חש חיבה לאמה פרוסט, מנהלת בית יתומות בהן נמצאות ג'ין גריי ורוג.

אקס-מן נואר

צ'ארלס אקסבייר הוא פסיכיאטר שמנהל את "בית הספר לצעירים הפכפכים במיוחד ע"ש אקסבייר". הוא לוקח תחת חסותו בני נוער בסיכון ובמקום לשקם אותם הוא מלמד אותם את דרכי הפשע משום אמונתו כי הפסיכופתיה היא השלב הבא באבולוציה ההתנהגותית האנושית. עובדה זו גרמה לסילוקו מאיגוד הפסיכולוגים האמריקאי. נוסף על כך, הוא מופלל בידי ראש הבלשים אריק מגנוס ברצח תלמידו וורן, לאחר שאקסבייר סירב לצרף את האקס-מן לאחווה של מגנטו.

סרטי קולנוע

אקסבייר הופיע בכל שבעת הסרטים הראשונים, נכון להיום: "אקס-מן", "אקס-מן 2", "אקס-מן 3: המפלט האחרון", "אקס-מן המקור: וולברין", "אקס-מן: ההתחלה", "הוולברין", "אקס-מן: העתיד שהיה" ו"אקס-מן: אפוקליפסה". בארבעת הסרטים הראשונים ובשישי גילם את דמותו השחקן פטריק סטיוארט, ובסרט החמישי והשמיני גילם אותו ג'יימס מק'אבוי. בסרט השביעי, המתרחש בשתי תקופות זמן, מגלמים את דמותו גם סטיוארט וגם מק'אבוי. סטיוארט שב לגלמו בסרט "לוגאן".
בסרט הראשון, אקסבייר וחבורתו (המונה בתחילה את סייקלופס, ג'ין גריי וסטורם) נחלצים לעזרתם של וולברין ורוג. שני המוטאנטים נרדפים בידי סייברטות', חבר אחוות המוטאנטים של מגנטו, שרוצה להשתמש ביכולותיהם המיוחדות כדי להפר את האיזון בין מוטאנטים לבני אדם ולאלץ את הגן המוטאנטי על האנושות כולה. בסרט השני, אקסבייר וחבורתו מותקפים בידי הקולונל ויליאם סטרייקר, שמעוניין להשתמש באקסבייר ובמכשיר סרברו כדי לאתר מוטאנטים ברחבי העולם ולהרוג אותם. חברי אקס-מן צריכים לאחד כוחות עם אחוות המוטאנטים של מגנטו כדי לעצור בעדו. בסרט השלישי, אקסבייר מנסה לעזור לג'ין גריי להשתלט על אישיות אפלה שחבויה בתוכה ושולטת בה, "הפניקס". מתברר כי אקסבייר שתל בג'ין גריי בעבר מחסום מנטלי כדי למנוע מאישיותה האפלה לפרוץ החוצה, וכעת היא נלחמת להשתחרר. בסרט "אקס-מן המקור: וולברין", אקסבייר מופיע בקצרה כאשר וולברין עוזר לקבוצת ילדים להימלט, וזאת לאחר שנחטפו במסגרת פרויקט נשק אקס, והוא מציע להם מקום מפלט. בסרט "אקס-מן: ההתחלה", אקסבייר הצעיר לומד להכיר לראשונה את אריק לנשר (מגנטו לעתיד) ואוסף קבוצת צעירים המונה את אלכס סאמרס, הנרי מק'קוי, שון קאסידי ורייבן דארקהולם, בתקופת משבר הטילים בקובה. בסרט "אקס-מן: העתיד שהיה", המתרחש בשנות ה-70, אקסבייר הצעיר שרוי בדיכאון בגלל מצבו הבריאותי, וזאת לאחר שמגנטו גרם לשיתוקו ב"אקס-מן: ההתחלה". נראה כי הוא לוקח תרופות שנוצרו על ידי מק'קוי על מנת לאפשר לו ללכת אך במחיר איבוד כוחותיו. בהמשך הסרט, הוא מוותר על השימוש בתרופות על מנת לאתר את רייבן ולמנוע ממנה להרוג את ממציא זקיפי הסנטינל בוליבר טראסק.
כמו כן, מק'קוי מופיע בקמע ללא קרדיט ב"דדפול 2".

סדרות אנימציה

פרופסור אקסבייר הופיע לראשונה במדיום הטלוויוני בסדרת האנימציה "גיבורי העל של מארוול" משנת 1966, בפרק שעסק בנאמור הסאב מרינר. הוא הופיע לצד חמשת חברי האקס-מן המקוריים. למרות ששמותיהם ואישיותיהם נותרו כפי שתוארו בקומיקס, הקבוצה לא נקראה בשם "אקס-מן", כי אם "בני ברית לשלום".
בתחילת שנות ה-80 של המאה ה-20, אקסבייר הופיע במספר הופעות אורח בסדרת האנימציה "ספיידרמן וחבריו המדהימים". ב"אקס-מן: סדרת האנימציה" של שנות ה-90, אקסבייר הופיע כחלק מרשימת הדמויות הראשיות שמככבות בסדרה. הוא משתמש בסדרה בכיסא מרחף בדומה לזה שמספקת לו לילנדרה בקומיקס. באותן שנים, אקסבייר הופיע גם בשני פרקים ב"ספיידרמן: סדרת האנימציה" בהם הופיעו חברי האקס-מן.
בשנות ה-2000 הופיע אקסבייר בסדרות "אקס-מן: הדור הבא", המביאה את הרפתקאות האקס-מן בצעירותם, ו"וולברין והאקס-מן". בסדרה זו, אקסבייר נעלם באופן מסתורי בתחילת הסדרה. חברי האקס-מן מוצאים אותו כשהוא נמצא בתרדמת באי ג'נושה ותחת טיפולו של מגנטו. לאורך כל הסדרה, חברי האקס-מן מקבלים ממנו הנחיות טלפתיות לאחר שהתעורר בעתיד דיסטופי שבו זקיפי הסנטינל שולטים בכולם. לבסוף, עתיד זה נמנע, אך הוחלף בעידן אפוקליפס.